Aanklaer skuldig aan kinderpornografie, seksuele aanrandingArgieffoto: Pixabay.com ŉ Voormalige staatsaanklaer in die Atlantis-landdroshof is Maandag skuldig bevind op 157 aanklagte van kinderpornografie en een van seksuele aanranding. David Lotz (44) is Maandag in die streekshof in Parow in die Wes-Kaap skuldig bevind en gevonnis. Volgens die Wes-Kaapse polisie is Lotz in 2016 in hegtenis geneem, nadat die provinsiale eenheid vir gesinsgeweld, kinderbeskerming en seksuele oortredings inligting ontvang het oor ŉ hooggeplaaste by die Atlantis-landdroshof wat in besit is van pornografie. ’n Ondersoek is onder leiding van brig. Sonja Harri van stapel gestuur. Gedurende die ondersoek is Lotz as die verdagte geïdentifiseer en die polisie het ŉ lasbrief bekom om sy kantoor by die hof in Atlantis, asook sy huis in Malmesbury te deursoek. Die polisie het op verskeie bewysstukke beslag gelê en Lotz is op 31 Desember 2016 in hegtenis geneem. Hy het kort ná sy inhegtenisneming as aanklaer bedank. Lotz het skuldig gepleit en is tot 10 jaar tronkstraf gevonnis, waarvan drie jaar opgeskort is vir vyf jaar. Die hof het verder beveel dat sy naam opgeneem word in die register vir seksuele oortreders. Hy is ook onbevoeg verklaar om met kinders te werk of ŉ vuurwapen te besit.